राजकी पक्ष धरून सगळ्यांकूच भेश्टावन सोडिल्ले हे वेंचणुकेच्या निकालाची कारणमिमांसा 'पुराय पांच वर्सां चल्ली. पार्टी विथ अ डिफरन्स' म्हणपी भाजपाक मतदारान कित्याक खोंटायली ? परंपरावाद्यांची म्हूण हिणसायिल्ले कॉंग्रेसीक कित्याक आपणायली ? कारण गांवगिरो शेतकार, मागासवर्गीय आनी अल्पसंख्यांक कॉंग्रेसीवटेन रावलो. 'इंडिया शायनिंग' म्हूण मिरयतल्या रालोआन आपणाक कांयच दिलें ना हें खबर आशिल्ल्या गांवगिर्या मतदारान तांकां थंडसाणेन बोटांची करामत दाखोवन सरळ भायलें दार दाखयलें. फकत शारांतल्या मध्यमवर्गियाक खोशी केलो म्हूण इंडिया शायन जावपाक शकना आनी गांवगिरो शेतकार तांच्या प्रचाराक भुल्लुसना हें हे वेंचणुकेन सिद्ध केलें. वांगडाच, जात-धर्म-प्रादेशिकता हाचे परसूय उदरगत आनी उदकाचो उणाव, दुकळ, पूर आनी शेतकारांचीं रिणां चड म्हत्वाचीं हें भारतीय मतदारान प्रत्यक्ष कृतींतल्यान दाखोवन दिलें.
पूण तरिकय हें कॉंग्रेसीचें जैत आनी भाजपाची हार इतलेच मर्यादीत तरेन आमी हाचेकडेन पळयलें जाल्यार मात तीं पिशेपणां थारतलीं. म्हत्वाची गजाल म्हणल्यार हे खेपे मतदारान पक्ष वा आघाडी पळोवंक ना. कोण उदरगत करता आनी कोण उदरगत करना तें पळयलां. कोण आपणाक फोडटा आनी कोण एकठांय दवरूंक सोदता तें पळयलां. कोण जात-धर्म वापरून चिकानां करून आपल्या कानांत घालता आनी कोण धोरणां आनी येवजण्यांवरवी आपल्या पोटांत 'कितें तरी' घालता तें वेवस्थीत पचयलां.
2004 वर्सा जाल्ले वेंचणुकेची कारणमिमांसा केल्ले कॉंग्रेसीन गांवगिर्या आनी शारी भारताकूय खूब कितें दिलें. म्हायती हक्काच्या कायद्याचें अस्त्र दिलें. नव्या आंतरराष्ट्रीय अर्थीक धोरणांतल्यान सगळ्याच शारांक एक नवें स्वाभिमानी रूप दिलें. शेतकारांक रिणांतल्यान मुक्त केले. अशिक्षितां खातीर सर्व शिक्षा अभियान राबयलें. राष्ट्रीय भलायकी अभियान चलयलें. उणेच शंबर दीस काम दिवपी ग्रामीण रोजगार येवजण प्रत्यक्षांत हाडून दाखयली. इतलेंय सगळें करून आमी हें केलें आनी तें केलें' म्हूण फोक्यो मारीत भोंवले नात. उरफाटें 'आमी थोडें भोव केलां, पूण आमकां आनिकय करपाचें आसा' अशी नमळायेची आनी विस्वास दाखोवपी भास वापरली.
हे वेंचणुकेंत आनीक एक म्हत्वाची गजाल घडल्या. हे खेपे चडांत चड मतदार आशिल्लो तो तरणाटो. हो तरणाटो आजमेरेनच्या परंपरावादी मतदारावरी चिंतना हेंच हे वेंचणुकेन सिद्ध करून दाखयलां. आयचो भोवसंख्य तरणाटो धर्मकोल्लीपणाक वा जातीच्या राजकारणाक भुलना. पयशांच्या राजकारणाक बळी पडना. घडये घेताय जायत पयशे मेळटा थंयच्यान, पूण आपलें पवित्र मत मात तो आपणाक जाय थंयच मारता. तो चिंतता, विचार करता, सगळ्यांचें आयकता आनी तांच्या मुद्यांचें वेवस्थीत विश्लेशण करता आनी मागीरच कितें तो निर्णय घेता. देखूनच जाती-धर्माच्या नांवावेल्या वोट बँकांचें राजकारण आतां चलचें ना हें राजकारण्यांनीय मतींत घेवंक जाय आनी आमी पत्रकारांनीय. कारण हो चिंतपी तरणाटो आतां शारांनीच न्हय, गांवागांवांनी मेळटा.
